PIRMOSIOS INSTANCIJOS TEISMO (ketvirtoji kolegija) SPRENDIMAS
2007 m. vasario 14 d.
Byla T‑65/05
Thomas Seldis
prieš
Europos Bendrijų Komisiją
„Pareigūnai – Išbandymo laikotarpiui paskirti asmenys – Mokslinis arba techninis personalas – Laikinojo tarnautojo paskyrimas pasibaigus konkursui į nuolatinę tarnybą – Priskyrimas lygiui ir pakopos suteikimas – Pareigūnų tarnybos nuostatų 31 ir 32 straipsniai“
Dalykas: Ieškinys, kuriuo prašoma panaikinti 2004 m. balandžio 5 d. Komisijos sprendimą dėl ieškovo paskyrimo išbandomajam laikotarpiui
pareigūnu tiek, kiek šiuo sprendimu jam paskiriamas A7 lygis ir 5 pakopa.
Sprendimas: Atmesti ieškinį. Kiekviena šalis padengia savo bylinėjimosi išlaidas.
Santrauka
Pareigūnai – Įdarbinimas – Lygio paskyrimas ir pakopos priskyrimas – Paskyrimas į aukštesnį karjeros lygį
(Pareigūnų tarnybos nuostatų 31 straipsnis ir 32 straipsnio trečia pastraipa)
Pareigūnų tarnybos nuostatų 31 straipsnio 2 dalis, kuria Paskyrimų tarnybai leidžiama neperžengiant tam tikrų ribų nukrypti
nuo šio straipsnio 1 dalyje įtvirtintos naujai paskiriamo pareigūno priskyrimo lygiui taisyklės, netaikoma pareigūnu skiriant
laikinąjį tarnautoją, kuriam lygis ir pakopa paprastai priskiriami pagal 32 straipsnio trečią pastraipą.
Nors pažodžiui aiškinant šią nuostatą, pagal kurią laikinasis tarnautojas, paskirtas to paties lygio, kurį turėjo paskyrimo
momentu, pareigūnu, išsaugo šio lygio laikinojo tarnautojo sukauptą pakopos stažą, a priori nedraudžiama taikant 31 straipsnio 2 dalį priskirti tokiam pareigūnui aukštesnį lygį nei tas, kurį laikinasis tarnautojas
turėjo paskyrimo momentu, tačiau toks aiškinimas prieštarautų šių nuostatų, negalimų taikyti kartu nustatant pareigūnu skiriamo
laikinojo tarnautojo lygį, bendrai sistemai ir jų tikslui. Kadangi Pareigūnų tarnybos nuostatų 32 straipsnio trečia pastraipa
taikoma tik tuo atveju, kai laikinasis tarnautojas išsaugo savo lygį po jo paskyrimo pareigūnu, ji yra lygio priskyrimo naujai
paskiriamam pareigūnui taisyklės išimtis ir specialioji norma, kuria netiesiogiai, bet neišvengiamai laikinųjų tarnautojų
paskyrimo pareigūnais atvejis pašalinamas iš Pareigūnų tarnybos nuostatų 31 straipsnio, taigi ir iš šio straipsnio 2 dalies,
taikymo srities.
Tokį aiškinimą patvirtina, pirma, tai, kad po vidaus konkurso į nuolatinę tarnybą laikinąjį tarnautoją paskyrus pareigūnu
nebegalima pateisinti galimybės išimties tvarka išskirtiniam kandidatui sudaryti palankesnes sąlygas, kad jis liktų tarnyboje,
atsisakydamas kitų potencialių darbdavių pasiūlymų, ir, antra, kad laikinojo tarnautojo pasiektas tarnybos lygis ir pakopa
jau atspindi jo patirtį ir nuopelnus paskyrimo pareigūnu momentu, todėl jam taikant Pareigūnų tarnybos nuostatų 31 straipsnio
2 dalį į tuos pačius duomenis būtų atsižvelgta antrą kartą.
(žr. 51–57 ir 59 punktus)
Nuoroda: 1998 m. vasario 13 d. Pirmosios instancijos teismo sprendimo Alexopoulou prieš Komisiją, T‑195/96, Rink. VT p. I‑A‑51 ir II‑117, 37 punktas; 1999 m. liepos 6 d. Pirmosios instancijos teismo sprendimo Forvass prieš Komisiją, T‑203/97, Rink. VT p. I‑A‑129 ir II‑705, 44 punktas; 2006 m. kovo 15 d. Pirmosios instancijos teismo sprendimo Herbillon prieš Komisiją, T‑411/03, Rink. p. I‑0000, 77 punktas.